Koordinatės: 48°06′37″ š. pl. 016°34′11″ r. ilg.﻿ / ﻿48.11028°š. pl. 16.56972°r. ilg.﻿ / 48.11028; 16.56972

|  |
| --- |
| **Tarptautinis Vienos oro uostasvok. *Flughafen Wien-Schwechat*** |
|  |
| IATA: VIE - ICAO: LOWW |
| Parametrai |
| Aerodromo tipas | privatus |
| Operatorius | Flughafen Wien AG |
| Miestas | Viena |
| Aukštis virš jūros lygio | 183 m |
| Koordinatės | 48°06′37″N 016°34′11″E |
| Tinklalapis | viennaairport.com/ |
| Kilimo ir tūpimo takai |
| Kryptis | Matmenys | Danga |
| ilgis (m) | plotis (m) |
| 11L/29R | 3 500 | 45 | asfaltas |
| 16/34 | 3 600 | 45 | asfaltas |

**Tarptautinis Vienos oro uostas** (vok. *Flughafen Wien-Schwechat*) (IATA kodas: **VIE**, ICAO kodas: **LOWW**) – tarptautinis oro uostas Austrijos sostinėje Vienoje, 18 km į pietryčius nuo miesto centro.

Tai yra pagrindinis šalies oro uostas, jame įsikūrusios oro linijų Austrian Airlines ir Austrian Arrows būstinės.

Vienos oro uostas pajėgus aptarnauti plataus fuzeliažo lėktuvus, kaip Boeing 747. Per Vieną Europos keliautojai skrenda į Afriką, Šiaurės Ameriką ir Aziją.

2013 m. oro uostas aptarnavo 21 996 926 keleivius ir 244 650 lėktuvus.

Istorija
--------

1938 m. oro uostas pastatytas karinėms reikmėms. 1945 m. jį perėmė Jungtinė Karalystė. 1954 m. oro uostas tapo pagrindiniu Austrijos oro uostu. Po penkerių metų vienintelis oro uosto pakilimo takas prailgintas iki 3 000 m.

1972 m. pastatytas antrasis pakilimo takas. 1982 m. oro uostas keliu sujungtas su Vieną juosiančia autostrada. 1986 m. buvo praplėsta keleivių atvykimo zona.

1985 m. gruodžio 27 d. Palestinos teroristai užpuolė avialinijos El Al bilietų pardavimo kasas. Iš viso įvykio metu žuvo trys keleiviai.

1992 m. oro uostas buvo privatizuotas. Po 20 procentų oro uosto akcijų turi Žemutinė Austrija ir Vienos miestas, 10 procentų priklauso darbuotojų profesinei sąjungai, likę 50 procentų – privatiems žmonėms.

1992 m. pastatytas naujasis keleivių terminalas.

2006 m. pradėjo dirbti 109 m aukščio oro kontrolės bokštas.

2012 m. birželio 5 d. oro uoste atidarytas naujasis keleivių terminalas „Austrian Star Alliance Terminal", kuris leidžia aptarnauti iki 30 milijonų keleivių per metus.

Oro uosto planuose yra atidaryti naują pakilimo taką – jis bus 3 680 m ilgio. Tiesa, kol kas jo neplanuojama turėti iki 2025 m.

Keleivių terminalai
-------------------

2006 m. atidarytas 109 m aukščio kontrolės bokštas.
* **Terminalas 1** – iki 2013 m. sausio buvo aktyviai plečiamas.

* **Terminalas 1A** – laikinas terminalas, pastatytas mažų sąnaudų avialinijoms.

* **Terminalas 2** – 2013 m. uždarytas renovacijai; planuojama darbus baigti iki 2017 m.

* **Terminalas 3** – naujausias terminalas, kurį naudoja Austrian Airlines Group ir Star Alliance aljansų avialinijos, taip pat Emirates bei Qatar Airways.

Kita
----

* Oro uostas du kartus aptarnavo žiemos olimpinių žaidynių delegacijas – 1964 ir 1976 m.

* Popiežius Jonas Paulius II leidosi šiame oro uoste savo vizitų Austrijoje metu.

* Oro uostas buvo kandidatas tapti 2015 m. Eurovizijos konkurso rengimo vieta.

Šaltiniai
---------

1. ↑  Traffic Data 2013
2. ↑  Flughafen Wien AG ownership structure
3. ↑  Flughafen Wien sieht derzeit keinen Bedarf für dritte Bahn

Nuorodos
--------

* Oro uosto svetainė